Brigitte Klintskov Jerkel (KF), 2025-05-22:
Mange tak, og også tak til mine kollegaer, for at jeg lige måtte komme på her.
Den 1. juli 2025 overtager Danmark EU-formandskabet fra Polen.
Det er et Europa, som i stigende grad må tage ansvar for egen sikkerhed, egne interesser og egen fremtid.
Det Konservative Folkeparti bakker op om regeringens ambition om, at Danmark skal være en drivkraft i arbejdet for et stærkere og mere selvstændigt Europa, dvs. et Europa, der ikke lukker sig om sig selv, men som står stærkt forankret i sine værdier og med blikket rettet mod både fremtiden og verden omkring os.
Vi kan ikke tale om Europas fremtid uden at tale om krigen i Ukraine.
Det er et forsøg på at splitte Vesten, svække demokratierne og ændre Europas grænser med vold.
Det er derfor også en europæisk krig.
Det er en afgørende test for EU's evne og vilje til at stå sammen politisk, økonomisk og sikkerhedsmæssigt.
Europa må i stigende grad kunne klare sig selv, ikke i isolation, men i erkendelse af at vi ikke længere kan tage amerikanske sikkerhedsgarantier for givet.
Vi skal tage ansvar for Ukraines frihed og for vores egen.
Det handler om forsvar, men det handler også om teknologi og robusthed.
Derfor skal vi styrke det europæiske forsvarssamarbejde, men samtidig respektere de nationale forbehold og forskelle.
Vi skal bidrage til at gøre Europa mere modstandsdygtig, men også konkurrencedygtig.
For sandheden er, at vi halter bagefter.
EU taber terræn i forhold til både USA og Kina økonomisk, teknologisk og innovationsmæssigt.
Det er altafgørende, at vi får ryddet op i eksisterende lovgivning og laver et paradigmeskifte i Bruxelles, når det kommer til de hensyn, vi tager, når vi laver ny lovgivning.
Det skal være lettere at drive virksomhed i EU, ellers taber vi på den lange bane.
Så let kan det siges; så er der ikke råd til sikkerhed og velfærd og grøn omstilling.
Størstedelen af den lovgivning, der hver dag medfører magtesløshed blandt danske erhvervsdrivende, stammer fra EU.
Det er klart, at virksomheder er tilbøjelige til at slå sig ned der, hvor de kan få de bedste rammevilkår.
Heldigvis virker det til, at tiøren er faldet i forlængelse af Draghirapporten.
Omnibusprocesser er sat i gang, men alligevel lander der sager på mit og vores erhvervsordførers bord, hvor man ofte kan blive i tvivl om, hvorvidt det er noget, som dem, der skaber værdi i vores samfund, egentlig er tjent med.
Hensynet til europæisk konkurrenceevne bør være et altomfattende hensyn, hvilket jeg håber at regeringen vil bruge formandskabet til at understrege over for vores europæiske venner.
Regeringen skal under formandskabet være med til at igangsætte de indledende forhandlinger om den næste flerårige finansielle ramme, hvilket er en oplagt mulighed for at sætte ny retning for EU.
Her mener Det Konservative Folkeparti, at der skal være fokus på reformer, på regelforenkling og på at lette de administrative byrder for borgere og virksomheder.
Vi ser med bekymring på antydninger om et markant større EU-budget og dermed et øget finansieringsbehov.
Det må ikke ende med højere bidrag uden tilsvarende værdi for borgerne.
Vi skal sikre, at de penge, der bruges, bruges klogt.
Vi skal gøre det lettere at anvende EU-regler i praksis.
Danmark har en rolle at spille i det europæiske samarbejde, ikke som et lille land, der står på sidelinjen, men som en troværdig og ansvarlig og værdibaseret aktør.
Det Konservative Folkeparti vil arbejde for, at vi styrker Europas sikkerhed, vores økonomiske styrke og sammenhængskraft, som gør EU bedre for borgerne.
Jeg nåede det lige.